Vrywilligers aangestel om die Wes-Kaap “terug te wen”Marius Fransman Die ANC in die Wes-Kaap wil glo 5 000 vrywilligers aanstel met die uitsluitlike doel om die Demokratiese Alliansie (DA) in dié provinsie te onttroon. Die party wil glo aktiviste, pensioenarisse, werklose gradueerdes en ander aanstel om vir ŉ jaar lank voltyds te werk om ŉ verkiesingsoorwinning in 2014 te behaal, berig IOL News. Die personeel sal glo nie enige betaling ontvang nie. Marius Fransman, provinsiale leier van die ANC, het gesê vrywilligers sal teen April aangestel word. “Ons wil hê die vrywilligers moet ŉ sabbatsjaar neem en hulself vir ŉ jaar lank voltyds toewy aan die ANC,” het Fransman Sondag in Philippi gesê. “Ons sal straat vir straat, gemeenskap vir gemeenskap, gebied vir gebied baklei om die Wes-Kaap terug te wen.” Fransman het erken dat dit ŉ opdraende stryd vir die ANC gaan wees teen die goed georganiseerde DA. Theuns Botha, adjunk provinsiale leier van die DA, het die ANC se planne as “wensdenkery” afgemaak. “Dit is goed as die ANC 5 000 vrywilligers in diens wil stel. Ons sal voortgaan met ons 25 000 vrywilligers.”